सिर्फ एक साल में पापा का तबादला हमें नागपुर ले आया। एकदम नया नगर। भाषा अनजानी। सेण्ट जोजेफ कान्वेण्ट के ठीक सामने हमारा घर। स्कूल में अपने आप जाकर फीस जमा की और दाखिल हो गये। तब तक बोल चाल में इंग्लिश रवां नहीं हुई थी। एक दिन मिस ने कहा, ''क्लास की कबर्ड (अलमारी) में से रजिस्टर लाकर स्टाफरूम में मुझे दे जाना।'' मेरे साथ मेरी सहपाठी चांदनी थी। रजिस्टर हमें अलमारी में नहीं मिला। हम दोनों सोचने लगीं मिस को कैसे बतायें यह बात। चांदनी ने वाक्य रचने की जिम्मेदारी मुझ पर डाली और मुंह में दही जमा लिया। मैंने हिन्दी में वाक्य बनाया। हर शब्द की इंग्लिश चिड़िया बैठायी और स्टाफ रूम में जाकर धड़ल्ले से कह दिया, ''द रजिस्टर देयर नाट इज।''